送李光道承事罷高郵酒官
作者：鄒浩
朝代：宋

paragraphs: 豫章拂青冥，密蔭覆百畝。
初由拱把微，封植歲月久。
大廈捜棟梁，匠者終見偶。
甘井如車輪，千尋徹坤厚。
畚鍤非一朝，致力自培塿。
河流涸生塵，源源獨清瀏。
李子素綺紈，操約世莫誘。
字畫尤勁奇，往往過虞柳。
當其求帖時，彷彿昔人嘔。
吾惟蜩翼知，豈暇卹衆口。
願言舉斯心，夙昔仁義藪。
甘井與豫章，勿使擅所有。